
In 8 decembrie 2001, episcopul Petru Gherghel trimite o scrisoare 
pastorală tuturor fraților întru preoţie, tuturor sufletelor consacrate, 
tuturor fraților şi surorilor în Cristos în care prezintă motivele ce l-au 
determinat să propună şi să convoace un sinod diecezan. Incă de la 
început, episcopul constată cu bucurie că, pentru Biserica locală pe 
care o păstoreşte, a sosit momentul să dea ascultare cu un nou avânt şi 
o nouă însuflețire chemării lui Cristos. Dar, potrivit tonului şi conținu- 
tului scrisorii, acest moment mântuitor de ascultare nu comportă nu- 
mai dimensiunea pasivă a receptării unor mesaje, ci şi căutarea calmă 
de răspunsuri satisfăcătoare la întrebările profunde care apar în exis- 
tența noastră creştină pe drumurile istoriei. Într-adevăr, „ca Biserică 
locală”, spune mai departe episcopul Petru, 


cu o istorie zbuciumată şi lungă, uneori fragmentată de evenimentele tim- 
pului, cu o multitudine de valori şi moşteniri, cu un popor simplu, dar ge- 
neros şi profund, cu un potenţial spiritual deosebit pe care îl considerăm ca 
pe un dar ceresc, cu un cler tânăr care are în față mărturia impresionantă 
a misionarilor şi, mai ales, a ultimilor păstori între care ne bucurăm să 
amintim pe eroicul mărturisitor şi martirul nostru curajos Anton Durco- 
vici, vrem să ne îndreptăm şi noi, nu atât asupra trecutului, cât mai ales 
asupra viitorului, noi — episcop, păstor şi turmă - la începutul unui nou 
mileniu (şi să ne întrebăm): Ce trebuie să facem ? Ce program trebuie să sta- 
bilim? Cu ce entuziasm şi zel păşim în viitor? Cum îl privim, descoperim, 
iubim şi urmăm pe Cristos care călătoreşte cu noi în istorie? 


Pentru a găsi un răspuns la aceste întrebări, episcopul de Iaşi le pro- 
pune catolicilor din Moldova „o modalitate de cunoaştere a credinţei, a 
lui Cristos şi a misiunii Bisericii noastre în lumea de azi: sinodul diece- 
zan”. Observând cu mai multă atenție modalitatea de adresare: „Vă 
chem să păşiți înainte cu speranță... Vă provoc să nu vă luaţi privirea 
de la Cristos... Vă propun ca pasul vostru să fie mai sprinten... Vă im- 
plor să nu vă temeți de Cristos... Vă asigur că pe acest drum vă înso- 
țeşte preasfânta Fecioară Maria... Priviţi spre Cristos! Faceţi tot ceea 
ce vă va spune el! (cf. In 2,6)”, putem înţelege cel puţin două lucruri 
importante: 1) că episcopul pune mare preț pe participarea la acest mo- 
ment eclezial; 2) că în Biserica noastră se întâmplă ceva care nu prea 
merge (lipsă de entuziasm, de programe pastorale, de modele?). Prin 

urmare, putem deduce că, pentru păstorul Diecezei de Iaşi, de reuşita 
sinodului va depinde şi reuşita misiunii Bisericii în timpurile care vin, 
de aceea, în decretul de convocare a sinodului din 8 decembrie 2001, el 
îndreaptă „o chemare generală [a se înțelege insistentă] către toți fiii 
şi fiicele Bisericii noastre locale să ia parte cu viu interes şi îndreptăţită 
bucurie la acest timp sfânt pentru Biserica noastră”. 

Fiind conştienţi că în timpul sinodului, cu ajutorul Duhului Sfânt, 
se reglează acele ceasornicului Bisericii noastre care, aflându-se pe dru- 
murile istoriei, bat mereu între bonneheure şi malheure, între ceasul 
bun (fericire) şi ceasul rău (nefericire), acest număr din revista „Dialog 
teologic” întâmpină momentul de har pe care îl trăieşte Biserica noas- 
tră şi publică mai multe contribuţii teologice despre misterul Bisericii 
catolice (universale) şi locale, propunând spre reflecţie legătura dintre 
cercetarea, lucrarea şi dezbaterea teologică şi sinodul diecezan. Sun- 
tem convinşi că între aceste feluri de existență eclezială există o strânsă 
legătură, pentru că chemat să lucreze teologic nu este numai teologul 
de profesie, ci oricare credincios. Spre confirmare să amintesc aici cuvin- 
tele sfântului Evagriu Ponticul, potrivit căruia, teolog este omul care 
se roagă şi fiecare om care se roagă este teolog. Aşadar, această legă- 
tură este confirmată de tradiţia şi istoria Bisericii. 

Intr-adevăr, sinoadele locale dar şi conciliile ecumenice au dat roade 
în măsura în care au fost pregătite şi asimilate şi de ierarhie şi de popo- 
rul credincios. Desigur că munca de pregătire şi de asimilare îi antre- 
nează pe toți membrii Bisericii, dar într-un chip deosebit pe teologii în 
sens specific, care reflectează asupra a ceea ce se întâmplă în viața Bise- 
ricii, cultivă raportul fecund dintre rațiune şi credință şi ilustrează im- 
portanța puterii de discernământ, fiindcă ei spun ce e bine şi ce e rău, 
ce e caduc şi ce e etern în viața comunităţii celor credincioşi. Sub acest 
aspect, astăzi avem nevoie de discernământ, avem nevoie de teologi ade- 
văraţi, adică de oameni de credință gândită şi de oameni care se roagă. 

Chiar dacă unii vor spune că asta e retorică pură, ne întrebăm to- 
tuşi: ce s-a întâmplat cu hotărârile Conciliului de la Florenţa unde s-au 
semnat acte importante cu privire la unirea Bisericilor? De ce nu au in- 
trat în aplicare, de ce nu au devenit viață? Oare Conciliul al II-lea din 
Vatican ar fi fost posibil fără teologii care au declanşat, la începutul 
secolului al XX-lea, mişcarea biblică, liturgică, patristică din Belgia, 
Franţa, Germania etc.? Dar ce să spunem despre sinoadele diecezane 
din alte Biserici locale vecine nouă? Cum de nu au reuşit acestea să stă- 
vilească fenomenul secularizării, indiferenţei religioase, valul crescând 
al materialismului practic, creşterea numărului acelora care rup legă- 
tura cu viața sacramentală a Bisericii, scăderea numărului vocaţiilor la 
preoție şi la viața consacrată? 

Aceste întrebări grele nu justifică exagerarea rolului teologilor, dar, 
trebuie să recunoaştem că, fără reflecția lor, viața Bisericii devine mai 
săracă, mai formalistă şi, de ce nu, mai puțin atractivă. In mod normal, 
munca teologilor exprimă conştiinţa vie pe care Biserica o are despre sine, 

împrumutând ceva din spiritul profeților din vechime şi pregăteşte 
cumva convocarea sinoadelor locale sau universale, care stabilesc dru- 
mul Bisericii într-o anumită zonă geografică, culturală şi istorică. Insă, 
fără aprofundarea sau medierea teologică din cateheze, predici, cursuri 
de formare, congrese etc., deciziile sinoadelor şi conciliilor riscă să ră- 
mână literă moartă. 

Pentru exemplificare, iată câteva din reflecţiile studenţilor teologi 
de la Institutul Teologic Romano-Catolic din Iaşi în legătură cu tema 
„Biserica lui Cristos care este în Moldova”. Aceste gânduri nu sunt ex- 
haustive, nu se potrivesc peste tot, însă evidenţiază caracterul „peri- 
horetic” al reflecției teologice, pentru că în ele se vede deja prezența şi 
efortul profesorilor care îi pregătesc pentru viața de pastoraţie. Astfel, 
la întrebarea: Care sunt problemele cu care se confruntă Biserica 
noastră locală?, studenţii au răspuns, printre altele, că se verifică o ab- 
sență a unităţii pe diferite planuri şi nu este conştientizată la nivel 
practic spiritualitatea de comuniune; comunitatea este marcată de 
secularism şi individualism; s-a pierdut sensul şi fundamentul ascul- 
tării în Biserică — valoarea ascultării trebuie motivată şi contextuali- 
zată „hic et nunc”; se constată indiferență şi dezinters față de aproa- 
pele, de aceea umilința a devenit un concept abstract; dialogul capătă 
accente tot mai instituţionalizate; viața comunitară nu este adaptată la 
contextul socio-cultural prezent, pentru că nu este pătrunsă de sufi- 
cient spirit de sacrificiu pentru comunitate, de voluntariat şi de dorința 
slujirii celorlalți. 

In ce priveşte recomandările şi soluționarea problemelor, studenţii 
doresc ca în Biserică să fie cultivate relaţii interpersonale mai pro- 
funde, vor să fie adoptate atitudini motivate şi sincere pentru dobândi- 
rea respectului, să fie promovat mai sistematic spiritul misionar, să fie 
acordat un spațiu mai larg autoafirmării, să fie organizate întâlniri spi- 
rituale şi teologice mai dese cu toți membrii comunității şi cu preoții 
din dieceză, să fie acordată mai multă atenţie carismelor şi altele ase- 
menea. 

In fine, având în vedere această legătură dintre angajarea teologică, 
sub toate aspectele ei — ştiinţifice, existenţiale, spirituale etc. — şi lucră- 
rile sinodului, am adunat în paginile acestui număr din revista „Dialog 
teologic” mai multe contribuţii cu caracter teologic în sens restrâns, 
animați de dorința de a asigura o bună reuşită a sinodului diecezan, 
care trebuie să folosească, să încurajeze, să valorifice cercetarea teolo- 
gică atât acum, în timpul lucrărilor, cât şi după terminarea lor. 

Referitor la conțintul teologic al volumului de față, trebuie spus că, 
în ansamblu, el propune o metodă de a face teologie: principiile herme- 
neutice de înțelegere a realităţilor sacre (în cazul nostru, realitatea 
Bisericii) sunt mereu aceleaşi, rămân aşa cum le-au formulat Sfânta 
Scriptură, conciliile ecumenice şi sfinții părinți, dar realităţile la care 
se aplică sunt diferite. Cu alte cuvinte, teologia se face în orizontul tra- 
diției vii a Bisericii, într-o legătură interioară strânsă cu adevărurile 
dogmatice şi cu istoria, atât la propriu, cât şi la figurat. Astfel, dacă 

reflecţiile ecleziologice semnate de B. Forte şi de Şt. Lupu au un carac- 
ter mai teoretico-dogmatic, de întemeiere teologică, cele aparținând lui 
E. Dumea, A. Despinescu, L. Farcaş şi A. Moraru au un caracter pratic, 
ilustrând concret raportul dintre teologie şi istorie. 

In legătură cu cercetările teologice semnate de profesorii de la Insti- 
tutul Teologic din laşi, merită subliniat un lucru, şi anume că ele pro- 
vin din perioada premergătoare convocării Sinodului Diecezan de la 
Iaşi din 2001. Este o dovadă în plus a modului în care lucrează provi- 
dența care, pe căi mai puțin accesibile nouă oamenilor, a inspirat pe 
unii dintre slujitorii Bisericii noastre, în locuri şi timpuri diferite, să 
acorde mai multă atenţie identităţii şi misiunii Bisericii, pregătind 
cumva momentul solemn pe care îl celebrăm acum. 

Dar mai trebuie remarcat ceva, şi anume că sinodul este angajant la 
toate nivelurile: pentru unii este interesant, pentru alții e destul de 
greu, însă pentru toți pare să fie un moment frumos, edificator, fiindcă 
oferă posibilitatea de a păşi pe urmele lucrării Sfintei Treimi în viața 
Bisericii noastre locale şi de a admira minunile de har pe care Duhul 
Sfânt le-a înfăptuit în mai multe generații de catolici din Moldova. 
Fără îndoială, sinodul este o şansă de har, este o trecere a Duhului lui 
Dumnezeu prin viaţa creştinilor din Dieceza de Iaşi. Intr-adevăr, Bise- 
rica este un drum împreună al poporului lui Dumnezeu ieşit în pustiul 
istoriei pentru a purta ocara Celui Răstignit, dar şi speranța învierii 
lui. Dar pelerinii trebuie să se oprească din când în când, pentru a-şi 
reface forțele. Cu acest prilej au loc acţiuni de verificare a bagajelor — 
ce e în plus, ce e în minus; ce ajută, ce deranjează mersul mai departe —, 
se controlează direcția de mers, acțiuni care în termeni creştini se nu- 
mesc purificare, convertire, „metanoia”. Chiar dacă împrejurările isto- 
rice nu au fost mereu favorabile vieţii catolicilor din Moldova, unitatea 
ontologică dintre Cristos şi Biserică garantează direcția bună şi mersul 
constant al Bisericii pe drumurile istoriei, mai ales atunci când credin- 
cioşii laici şi preoţii sunt însuflețiți de credinţa în Sfânta Treime şi de 
pasiunea pentru Biserica lui Cristos. 

In fine, aşa cum cercetarea teologică a anticipat momentele sinodale 
pe care le trăim acum, sperăm ca, după terminarea lor, ea să continue 
cu mai mult elan ceea ce s-a început deja, prelungind în rugăciune, stu- 
diu şi meditaţie deciziile care se vor lua spre binele şi mântuirea tutu- 
ror membrilor Bisericii noastre locale. 


